**Bunătate toamna**

*Lucian Blaga*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Pomi suferind de gălbinare ne ies în drum.

O minune e câteodată boala.

Pătrunse de duh,

fetele-și lungesc ceara,

dar nimeni nu mai caută vindecare.

Toamna surâzi îngăduitor pe toate cărările.

Toamna toți oamenii încap laolaltă.

Iar noi cei altădat-atât de răi

azi suntem buni, parcă am trece fără viață

prin aurore subpământești.

Porțile pământului s-au deschis.

Dați-vă mânile pentru sfârșit:

îngeri au cântat toată noaptea,

prin păduri au cântat toată noaptea

că bunătatea e moartă.